1 Korinto Bi 2 | Baiblo ɔ Ngɛ Intanɛti ɔ Nɔ | New World Translation\n1 Korinto Bi 2:1-16\nPaulo fiɛɛmi ngɛ Korinto ɔ (1-5)\nMawu juɛmi ɔ mi kuɔ (6-10)\nMumi mi nɔmlɔ kɛ he lo mi nɔmlɔ (11-16)\n2 Lɔ ɔ he ɔ, nyɛmimɛ, benɛ i ba nyɛ ngɔ ɔ, i kɛ munyu nguanguahi aloo juɛmi nɛ e nɔ be ba jaje we Mawu laami sane nɛ e ngɛ klɔuu ɔ kɛ tsɔɔ we nyɛ. 2 Ejakaa i mwɔ ye yi mi kpɔ kaa i be nɔ́ kpa ko lee ngɛ nyɛ kpɛti kaa ja Yesu Kristo, kɛ gbemi nɛ a gbe lɛ ngɛ tso nɔ ɔ pɛ. 3 Nɛ i ba nyɛ ngɔ ngɛ gbɔjɔmi kɛ gbeye yemi mi, kɛ he domi blibliibli; 4 nɛ ye munyu ɔ kɛ níhi nɛ i fiɛɛ ɔ, pi juɛmi munyuhi nɛ plɛɔ nɔ yi mi, mohu ɔ, munyuhi nɛ jeɔ mumi kɛ he wami kpo, 5 bɔ nɛ pee nɛ nyɛ hemi kɛ yemi ɔ nɛ ko hi adesahi a juɛmi mi, mohu ɔ, Mawu he wami ɔ mi. 6 Amlɔ nɛ ɔ, wa tuɔ juɛmi munyu ngɛ nihi nɛ a wa amɛ a kpɛti, se pi níhi a blɔ nya tomi* nɛ ɔ aloo níhi a blɔ nya tomi nɛ ɔ mi nɔ yeli ɔmɛ nɛ a hɛ mi ma kpata a, a juɛmi. 7 Se wa tuɔ Mawu juɛmi ɔ he munyu ngɛ laami sane nɛ e ngɛ klɔuu ko mi, juɛmi nɛ a ngɔ kɛ laa, nɛ́ Mawu hla ngɔ to kɛ ha wa hɛ mi nyami womi loko níhi a blɔ nya tomi ɔmɛ ba a. 8 Juɛmi nɛ ɔ ji nɔ́ nɛ níhi a blɔ nya tomi* nɛ ɔ mi nɔ yeli ɔmɛ a ti nɔ ko nɔ ko ba li ɔ nɛ, ejakaa kaa a le ɔ, jinɛ a ko sɛu we Nyɔmtsɛ ɔ nɛ e hɛ mi ngɛ nyami ɔ.* 9 Se kaa bɔ nɛ a ngma a: “Hɛ ngmɛ nɛ, nɛ tue nui, nɛ jã kɛ̃ nɛ níhi nɛ Mawu dla ngɔ to nihi nɛ e suɔ mɛ ɔ hu bɛ adesa ko tsui mi hyɛ.” 10 Ejakaa wɔ ji nihi nɛ Mawu gu e mumi ɔ nɔ kɛ je mɛ kpo ngɔ tsɔɔ, ejakaa mumi ɔ hlaa níhi tsuo a mi, e hlaa Mawu níhi nɛ a mi kuɔ ɔ tete po a mi. 11 Ejakaa adesahi a kpɛti mɛnɔ lɛ e le adesa ko níhi kaa ja adesa mumi nɛ ngɛ e mi ɔ? Enɛ ɔ he ɔ, jã kɛ̃ nɛ nɔ ko hu ba li Mawu níhi kaa ja Mawu mumi ɔ. 12 Amlɔ nɛ ɔ, pi je ɔ mumi ɔ nɛ wa nine su nɔ, mohu ɔ, mumi ɔ nɛ je Mawu ngɔ ɔ, konɛ waa le níhi nɛ Mawu je mi mi jɔmi mi nɛ e ngɔ kɛ ha wɔ ɔ. 13 Wa tuɔ ní nɛ ɔmɛ hu a he munyu, se pi kɛ munyuhi nɛ adesa juɛmi tsɔɔ, se kɛ munyuhi nɛ mumi ɔ tsɔɔ, be mi nɛ wa ngɔɔ mumi ɔ munyuhi kɛ tsɔɔ mumi mi sanehi a nya a.* 14 Se he lo mi nɔmlɔ lɛɛ e kplɛɛ we Mawu mumi ɔ níhi a nɔ,* ejakaa a ji kuasiahi a sane kɛ ha lɛ; nɛ e be nyɛe maa le mɛ, ejakaa mumi ɔ nɛ a kɛ hlaa a mi. 15 Se mumi mi nɔmlɔ hlaa níhi tsuo a mi, se lɛɛ lɛɛ adesa ko hla we e mi. 16 Ejakaa “mɛnɔ ba le Yehowa* juɛmi nɛ́ e maa tsɔɔ lɛ ní?” Se wɔɔ lɛɛ wa ngɛ Kristo juɛmi ɔ.\n^ Aloo “a ko gbi Nyɔmtsɛ ɔ nɛ e hɛ mi ngɛ nyami ɔ ngɛ tso nɔ.”\n^ Aloo “wa blaa mumi mi munyuhi kɛ mumi mi sanehi ɔ.”\n^ Aloo “ngɔɛ Mawu mumi ɔ níhi.”\n1 Korinto Bi 2